வி. ஆதிமூர்த்தி

வி. ஆதிமூர்த்தி (Vipparthi Adimurthy) என்பவர் இந்தியாவைச் சேர்ந்த ஓர் அறிவியலாளர் ஆவார். 1946 ஆம் ஆண்டு மே மாதம் 5 ஆம் தேதியன்று இவர் பிறந்தார். விப்பர்த்தி ஆதிமூர்த்தி என்ற பெயராலும் அழைக்கப்படுகிறார். இசுரோவின் கெளரவ சிறப்புப் பேராசிரியராக விக்ரம் சாராபாய் விண்வெளி ஆய்வு மையத்தில் பணியாற்றினார்.  இந்திய விண்வெளி அறிவியல் மற்றும் தொழில்நுட்ப நிறுவனம் சதீசு தவானில் பேராசிரியராகவும் மற்றும் ஆராய்ச்சி பிரிவின் தலைவராகவும் இருந்தார். இந்திய விண்வெளி அறிவியல் மற்றும் தொழில்நுட்ப நிறுவனத்தில் சேர்வதற்கு முன்பு, இவர் இந்திய விண்வெளி ஆராய்ச்சி அமைப்பின் முக்கிய அமைப்பான விக்ரம் சாராபாய் விண்வெளி ஆய்வு மையத்தில் இணை இயக்குநராகப் பதவி வகித்தார். செயற்கைக் கோள் தொழில் நுட்பம் மற்றும் விண்வெளி இயக்கவியலில் தனது பங்களிப்புகளுக்குப் பெயர் பெற்றார். இந்திய அரசிடமிருந்து பத்மசிறீ விருதைப் பெற்றவர். மூர்த்தி இந்தியாவின் செவ்வாய்க் கிரக சுற்றுப்பாதை திட்டத்தின் திட்ட வடிவமைப்பாளர் ஆகவும் இருந்தார்.

 தொழில் 
ஆதிமூர்த்தி இந்தியாவின் ஆந்திரப்பிரதேசத்தில் உள்ள இராசமுந்திரியில் பிறந்தார். 1973 ஆம் ஆண்டு கான்பூர் இந்திய தொழில்நுட்ப நிறுவனத்தில் அரிதான மீவுயர் அதிர்வெண் மற்றும் பாய்ச்சல் தொடர்பாக முனைவர் பட்டம் பெற்ற பிறகு இந்திய விண்வெளி ஆராய்ச்சி நிறுவனத்தில் சேர்ந்தார். திருவனந்தபுரத்தில் உள்ள விக்ரம் சாராபாய் விண்வெளி மையத்தில் அறிவியல் அறிஞராக பணியாற்றி விக்ரம் சாராபாய் விண்வெளி ஆய்வு மையத்தில் இணை இயக்குநரானார். 2010ஆம் ஆண்டில்  இங்கிருந்து  ஓய்வு பெற்றார். அதன் பிறகு இந்திய விண்வெளி அறிவியல் மற்றும் தொழில்நுட்ப நிறுவனமான சதிசு தவானில் பேராசிரியராக நியமிக்கப்பட்டார். அங்கு ஆராய்ச்சி மற்றும் மேம்பாட்டு மைய தலைவர் பதவியை வகித்தார். தற்போது விக்ரம் சாராபாய் விண்வெளி ஆய்வு மையத்தில்  சிறப்புப் பேராசிரியராக உள்ளார்.

 பதவிகள் மற்றும் விருதுகள் 
இந்திய வானூர்தி சங்கத்தின் உறுப்பினரான இவர் செயற்கைக்கோள் தொழில்நுட்பத்திற்கான தனது பங்களிப்புக்காக 1997 ஆம் ஆண்டு இந்திய வானியல் சங்க விருதைப் பெற்றார். அலெக்சாந்தர் வான் அம்போல்ட்டு அறக்கட்டளையின் உறுப்பினராகவும் உள்ளார். மேலும் 1979 - 80 மற்றும் 1999-2000 ஆம் ஆண்டுகளில் செர்மனியின் சாடட்கார்ட்டு பல்கலைக்கழகத்தில் வருகை தரும் அறிவியல் அறிஞராகவும் இருந்தார். 2002-2003 ஆம் ஆண்டுகளில் நிறுவனங்களுக்கு இடையேயான விண்வெளி குப்பைகள் ஒருங்கிணைப்பு குழுவின் தலைவராகப் பணியாற்றியுள்ளார். 2012 ஆம் ஆண்டு விண்வெளி ஆராய்ச்சிக்கான சிறந்த பங்களிப்புக்காக இந்திய அரசிடமிருந்து பத்மசிறீ விருதைப் பெற்றார். 2013ஆம் ஆண்டு முதல் இந்திய சந்திர ஆய்வுக்கலமான சந்திராயன் ஒன்று திட்டத்தில் பணியாற்றியதற்காக குழு சாதனைக்கான சர்வதேச சாதனையாளர் விருதான லாரல் விருதைப் பெற்றார்.

 மேற்கோள்கள் 

 வெளி இணைப்புகள் 

பகுப்பு:வாழும் மக்கள்
பகுப்பு:தெலுங்கு மக்கள்
பகுப்பு:இந்திய அறிவியலாளர்கள்
பகுப்பு:பத்மசிறீ விருது பெற்ற அறிவியலாளர்கள்